《送邓宁民罢瑕丘簿》
宋代·葛胜仲

火云烧晴空，大暑金石流。行人口生烟，千里无停辀。

胡为趣遵路，僚好挽莫留。自言为升斗，往日辞亲游。

儿嬉膝前欢，三载不可求。所得较所失，轻重真不侔。

于兹满秩归，子职冀稍修。微官亦何乐，触事有庶尤。

米盐聒双耳，簿领昏两眸。畏首复畏尾，人役不得休。

岂无读书暇，顷刻但少偷。幸此案上历，数日获到头。

白云已在眼，喜色津津浮。我亦厌羁官，如苦南冠囚。

羡子有行色，去若登昆丘。更书纵未下，投劾行当谋。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。